《汪生彦和出元人画二十幅分赋其五 其三 季布任侠图》
清代·洪亮吉

君不见，辒凉夜半离法宫，豪杰扰扰黄尘中。原尝春陵有家法，扰人乱世非英雄。

谁何要间佩两龙，短裘骏马羞雷同。报仇结客尽一世，末路顾与曹邱通。

我怀嗤此田舍翁，兀兀一饮还千钟。呜呼男儿不种东陵瓜，有酒亦浇剧孟家。

勋名生在死即尽，姓氏肯使余人夸。披图怜君钟然诺，广柳车来容束缚。

一生幸免两头虫，令人千载悲丁公。

作者简介：洪亮吉（1746～1809）清代经学家、文学家。初名莲，又名礼吉，字君直，一字稚存，号北江，晚号更生居士。阳湖（今江苏常州）人，籍贯安徽歙县。乾隆五十五年科举榜眼，授编修。嘉庆四年，上书军机王大臣言事，极论时弊，免死戍伊犁。次年诏以“罪亮吉后，言事者日少”，释还。居家十年而卒。文工骈体，与孔广森并肩，学术长于舆地。洪亮吉论人口增长过速之害，实为近代人口学说之先驱。